|  |
| --- |
| **PRAVILNIK****O NAČINU UTVRĐIVANJA I VISINI TROŠKOVA U POSTUPKU SANITARNOG NADZORA NA ZAHTEV STRANKE***("Sl. glasnik RS", br. 17/2006)* |

**Član 1**

Ovim pravilnikom propisuje se način utvrđivanja i visina troškova nastalih u postupku sanitarnog nadzora na zahtev stranke.

**Član 2**

Visina troškova nastalih u postupku sanitarnog nadzora na zahtev stranke utvrđuje se u zavisnosti od obima i načina preduzimanja propisanih radnji sanitarnog inspektora.

**Član 3**

Podnosilac zahteva dužan je da pre podnošenja zahteva, na ime troškova nastalih u postupku sanitarnog nadzora, uplati odgovarajući novčani iznos, i to:

1) za utvrđivanje usklađenosti idejnog projekta sa izvodom iz urbanističkog plana, odnosno sa aktom o urbanističkim uslovima - 3.500,00 dinara po objektu;

2) za utvrđivanje da su objekti izgrađeni, odnosno rekonstruisani u skladu sa sanitarnim uslovima utvrđenim u idejnom projektu - 5.500,00 dinara po objektu.

**Član 4**

Novčani iznos utvrđen na ime naknade troškova propisanih u članu 3. ovog pravilnika podnosilac zahteva uplaćuje na račun budžeta Republike Srbije - troškovi postupka sanitarnog nadzora na zahtev stranke.

**Član 5**

Danom stupanja na snagu ovog pravilnika prestaju da važe odredbe Pravilnika o troškovima i načinu utvrđivanja visine troškova nastalih u postupku vršenja inspekcijskog nadzora po zahtevu stranke ("Službeni glasnik RS", br. 41/96, 44/96, 39/99, 14/00 i 58/01), u delu koji se odnosi na postupak vršenja nadzora sanitarnih inspektora po zahtevu stranke.

**Član 6**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".